La Nit de Sant Joan se celebrarà amb batucada, correfoc i castell de focs artificials
13 de juny 2023

![](/media/srdjrk4h/img_3854_c.jpg?width=850&height=566.6666666666666)

Un any més, la Nit de Sant Joan se celebrarà amb diverses activitats i espectacles que amenitzaran la jornada nocturna. La regidoria de Festes i Cultura Popular de l'Ajuntament de Sagunt ha fet oficial la programació per a la nit del divendres 23 de juny, que comptarà amb activitats des de les 22 hores fins a la mitjanit. «**Posem en marxa com a Ajuntament activitats que pretenen traure el màxim d'una nit màgica com és la Nit de Sant Joan, que té una tradició forta establida a la nostra ciutat**», ha assenyalat l'alcalde en funcions de l'Ajuntament de Sagunt, Darío Moreno,

A les 22 hores començarà una batucada a càrrec de Green Gos, que recorrerà el passeig marítim, des de la zona pròxima al pantalà fins a sobrepassar l'orxateria Rei, aproximadament. Després, a les 23 hores serà el torn del correfoc, a càrrec de La diabòlica de Morvedre. També es desenvoluparà en el passeig marítim, eixint en este cas de la plaça La Concòrdia i arribant a la plaça del rellotge de sol. Finalment, Pirotècnia Zarzoso SL llançarà un castell de focs artificials a les 23.59 hores a l'interior del recinte portuari. El castell és especial enguany, perquè s'han augmentat els quilos de pólvora fins a quasi la centena, tal com ha indicat la regidora en funcions de Cultura i Festes de l'Ajuntament de Sagunt, Asun Moll. «**Com a novetat enguany no hi haurà orquestra perquè els diners ja els varem gastar en la nit de Cap d'Any**», ha afegit Asun Moll.

La regidora en funcions de Turisme de l'Ajuntament de Sagunt, Natalia Antonino, ha informat sobre els operatius que vetlaran per la seguretat dels qui gaudisquen de la Nit de Sant Joan: «**Reforçarem amb operatius especials la Nit de Sant Joan. Tan operatius que estaran dins de l'arena de la platja com fora per les zones de seguretat ciutadana, passeig marítim i zones en les quals s'espera una alta afluència de persones**». Tant a la platja del Port de Sagunt com en la d'Almardà hi haurà coordinadors i socorristes fins a les 4.00 hores i una ambulància fins a les 3.00 hores.

Les autoritats han incidit en la importància que la ciutadania complisca amb la normativa i es comporte de manera responsable. «**Si ens banyem a la platja a la nit, cal tindre en compte que davant una emergència és molt més complicat fer un rescat per part de servici de salvament**», ha apuntat el regidor en funcions de Platges de l'Ajuntament de Sagunt, Roberto Rovira.

*   [](http://www.facebook.com/sharer.php?u=https://aytosagunto.es/va/actualitat/la-nit-de-sant-joan-se-celebrara-amb-batucada-correfoc-i-castell-de-focs-artificials/ "Facebook")
*   [](http://twitter.com/share?url=https://aytosagunto.es/va/actualitat/la-nit-de-sant-joan-se-celebrara-amb-batucada-correfoc-i-castell-de-focs-artificials/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-nit-de-sant-joan-se-celebrara-amb-batucada-correfoc-i-castell-de-focs-artificials/ "Linked In")
*   [](mailto:?body=https://aytosagunto.es/va/actualitat/la-nit-de-sant-joan-se-celebrara-amb-batucada-correfoc-i-castell-de-focs-artificials/)